**ROMÂNIA**

**JUDEŢUL CLUJ**

**CONSILIUL LOCAL AL MUNICIPIULUI DEJ**

**Nr. 17.123 din 25 septembrie 2014**

**PROCES – VERBAL**

încheiat azi, **25 septembrie 2014**, cu ocazia desfăşurării **şedinţei ordinare** a Consiliului Local al Municipiului Dej, care a fost convocată în conformitate cu prevederile ‚art. 39’, alin. (1) din Legea Nr. 215/2001, republicată, cu modificările şi completările ulterioare, conform Dispoziţiei Primarului Nr. **921 din 18 septembrie 2014,** cu următoarea

**ORDINE DE ZI:**

 **1. Proiect de hotărâre privind aprobarea rectificării bugetului local de venituri și cheltuieli al Consiliului Local al Municipiului Dej, pe anul 2014 și virarea de credite de la un capitol la alt capitol al clasificației bugetare.**

 **2. Proiect de hotărâre privind introducerea în inventarul bunurilor care aparțin domeniului public al Municipiului Dej a obiectivelor cuprinse în Anexă.**

 **3. Proiect de hotărâre privind aprobarea modificării art. 1 la Hotărârea Consiliului Local al Municipiului Dej Nr. 54 din 10 iulie 2014.**

 **4. Proiect de hotărâre privind aprobarea indicatorilor tehnico – economici și financiari pentru obiectivul ”Registrul spațiilor verzi” a Municipiului Dej.**

 **5. Proiect de hotărâre privind aprobarea transmiterii cu titlu gratuit imobilului în suprafață de 1.115,52 m.p. situat în Municipiul Dej, Strada 1 Mai Nr. 25, din patrimoniul public al Statului administrat de Ministerul Muncii, în patrimoniul public al Municipiului Dej și administrarea Consiliului Local al Municipiului Dej.**

 **6. Soluționarea unor probleme ale administrației publice locale:**

 **Adresa Nr. 245 din 11 septembrie 2014 a S.C. TRANSURB S.A. Dej privind situația financiară a societății.**

La şedinţă sunt **prezenţi 18 consilieri**, domnul Primar Morar Costan, domnul viceprimar Mureşan Aurelian, domnul secretar Covaciu Andron, şefi de servicii şi funcţionari publici din aparatul propriu de specialitate al primarului, reprezentanţi ai unor firme, ai Spitalului Municipal Dej, cetățeni ai Municipiului Dej, reprezentanți ai mass-media locale.

Lipsește motivat **domnul consilier Federiga Viorel.**

 Şedinţa publică este condusă de **domnul consilier Rusu Vasile – Călin.**

 **Preşedintele de şedinţă** deschide ședința de consiliu local prin prezentarea punctelor înscrise în Ordinea de zi.

 Înainte de a se trece la dezbaterea punctelor de pe ordinea de zi se supune la vot **Procesul – verbal** din ședința ordinară din data de **28 august 2014**, care este aprobat cu unanimitate de voturi.

 Se trece la **Punctul 1: Proiect de hotărâre privind aprobarea rectificării bugetului local de venituri și cheltuieli al Consiliului Local al Municipiului Dej, pe anul 2014 și virarea de credite de la un capitol la alt capitol al clasificației bugetare.**

 **Preşedintele de şedinţă** citeşte proiectul de hotărâre şi dă cuvântul inițiatorului

proiectului, **domnul Primar Morar Costan** pentru expunerea de motive.

 **Domnul Primar Morar Costan** face expunerea de motive prin care arată că în contul bugetului local au fost înregistrate venituri din valorificarea unor bunuri în **sumă de 61,00 mii lei.** Față de prevederile inițiale de 66.507,12 mii lei s-a înregistrat o influență de 61,00 mii lei, deci bugetul definitiv este **66.568,12 mii lei**. **Suma de 61,00 mii lei** se va utiliza pentru programul Proiectare drumuri, în cadrul capitolului 84.02.71. Pentru finanțarea secțiunii de funcționare și finalizarea lucrărilor cuprinse în secțiunea de dezvoltare se impune virarea de credite de la un capitol la alt capitol al clasificației bugetare și de la un program la alt program în cadrul Listei de investiții, în următoarea structură:

* **de la** Capitolul 55.02 - dobânzi **400,00 mii lei**
* de la Capitolul 67.02.56 **150,00 mii lei**
* de la Capitolul 84.02.71 **500,00 mii lei**
* **la** Capitolul 51.02.20 **80,00 mii lei**
* la Capitolul 61.02.20 **7,00 mii lei**
* la Capitolul 68.02.57 **53,00 mii lei**
* la Capitolul 70.02.20 **233,00 mii lei**
* la Capitolul 84.02.20 **125,00 mii lei**
* la Capitolul 65.02.20 **77,00 mii lei**
* la Capitolul 65.02.71 **37,000 mii lei**

la Capitolul 70.02.20 **49,00 mii lei**

* la Capitolul 70.02.71 **190,00 mii lei**
* la Capitolul 84.02.71 **199,00 mii lei**

 **Suma de 80,00 –** de la capitolul 51.02.20 se va utiliza pentru licențe programe și utilități; de la capitolul 61.02.20 **suma de 7,00 mii lei** este prevăzută pentru cursuri de perfecționare Poliția Locală; **suma de 53,00 mii lei** de la capitolul 68.02.20 este pentru indemnizații în sumă fixă pentru persoanele cu handicap.

De la capitolul 70.02.20 **suma de 233,00 mii lei** este prevăzută pentru iluminatul public, **suma de 125,00 mii lei** de la capitolul 84.02.20 este pentru utilități și carburanți.

 **Suma de 77,00 mii lei** de la capitolul 65.02.20 este prevăzută pentru: reparații la grădinița Paradisul Piticilor, Grădinița Arlechino, Grădinița Lumea Piticilor, Școala Gimnazială Nr. 1 Dej, Școala Avram Iancu, Școala Mihai Eminescu și pentru transportul școlar din Pintic.

 **Suma de 49,00 mii lei** pentru reparații Liceul Teoretic Alexandru Papiu Ilarian, **suma de 49,00 mii lei** pentru canalizare la blocul H 1 de pe Strada Orizont și Zefir și cheltuieli pentru centrala termică.

 **Suma de 190,00 mii lei** se va utiliza pentru: canalizare Ocna Dej, rețea de apă Strada Ioan Andronescu, utilități barăci Triaj.

 **Suma de 199,00 mii lei** se va utiliza pentru proiectare străzi, aparate de taxat parcările și un zid de sprijin Strada Pepineriei Bloc S 2 și S 1 la Școala Avram Iancu.

 **Înscrieri la cuvânt: domnul președinte de ședință, consilier Rusu Vasile Călin:** dorește ca pentru capitolul 84.02.20 să se detalieze **suma de 233,00 mii lei** prevăzută, întrucât exprimarea este ambiguă: străzi, utilități, carburanți

**Domnul Primar Morar Costan:** Sumele reprezintă intervenții reparații străzi s-au folosit la frezare, plombări străzi deci s-au redirecționat pentru investiții.

 **Domnul consilier Butuza Marius:** În ședința trecută de consiliu local s-a aprobat execuția bugetară pe semestrul I, la Capitolul Bunuri și servicii era **suma de 363,00 mii lei**, din care **1.788,20 mii lei**, aproximativ 50% au fost folosiți, diferența de **1.851 mii lei** a rămas. Pentru capitolul 84.02.71 au fost discuții pe comisii referitor la propunerile cu modificările Listei de investiții, respectiv la punctul 2, B 6 Aparate de taxare - **suma de 50 mii lei**, punctul 3, B 7, ziduri de sprijin, **suma de 110 mii lei**. La punctul 1, la proiectare străzi, punctul B 4, apare **suma de 100 mii lei**, atunci **suma de 39 mii lei** nu corespunde.

 **Domnul Primar Morar Costan:** Rectificarea bugetară este de **61 mii lei** apare la capitolul Cheltuieli, **suma de 390 mii lei** apare la Proiectare străzi. Planificările inițiale au fost de **3.630 mii lei, iar 1.778 sunt sume** pentru lucrări în derulare.

 **Domnul consilier Lazin Sebastian:** Dorește să știe dacă numărul de 5 aparate de parcare nu sunt prea puține și ar dori să vadă o schiță cu poziționarea acestora.

 **Domnul Primar Morar Costan:** Vor fi amplasate trei aparate în centru și două în alte locuri din oraș, aceste locații vor fi discutate în altă ședință de consiliu.

 **Domnul consilier Varga Lorand – Iuliu:** Pentru transportul elevilor școlari din Pintic s-a alocat suma de 20 mii lei, asta înseamnă mărirea cheltuielilor ?

 **Domnul Primar Morar Costan:** Este vorba despre un alt mijloc de transport, un microbuz, pentru 12 copii care fac naveta la Pintic la școala din Ocna Dej.

 **Domnul consilier Câmpan Vasile:** Dorește să știe suma prevăzută pentru utilități Triaj, la câte clădiri se referă ?

 **Domnul Primar Morar Costan:** Este vorba despre două clădiri.

 **Domnul consilier Lazăr Nicolae:** își exprimă mulțumirea pentru faptul că s-au găsit posibilități pentru construirea unui zid de sprijin la Școala Avram Iancu, pentru că se va rezolva problema parcărilor la Blocul S 1 Prim, dar dorește să știe pentru blocurile S 2 și S 2 Prim cât vor costa lucrările. Pentru intervenția la barăcile din Triaj este un pas înainte pentru rezolvarea problemelor acestora. Mai dorește să știe când se va rezolva problema trotuarelor pe Strada Pandurilor, când se va realiza acolo circulația cu sens unic și când se va rezolva problema locurilor de joacă la Viile Dejului ?

 **Domnul Primar Morar Costan:** O parte din probleme s-au rezolvat; suntem în studiu cu comisia de circulație pentru realizarea unui sens unic pe Strada pandurilor; comisia economică a făcut un studiu de proiectare pentru trei ziduri de sprijin pentru blocurile S 1 și S 1 prim, în sumă de 110 mii lei.

Se trece la consultarea **comisiilor de specialitate**:

Comisia pentru activități economico – financiare și agricultură, **domnul viceprimar Mureșan Aurelian** – aviz favorabil;

Comisia pentru activități de amenajarea teritoriului, urbanism, protecția mediului și turism, **domnul consilier Bonta dan Silviu**; - aviz favorabil;

Comisia pentru activități social – culturale, culte, învățământ, sănătate și familie – **domnul Bob Axinte** - aviz favorabil;

Comisia juridică și disciplină pentru activitățile de protecție socială, muncă, protecția copilului, **doamna consilier Muncelean Teodora** - aviz favorabil;

Nemaifiind alte intervenții se supune la vot proiectul, care este votat cu **17 voturi** „**pentru”, o ”abținere”.**

 **Punctul 2. Proiect de hotărâre privind introducerea în inventarul bunurilor care aparțin domeniului public al Municipiului Dej a obiectivelor cuprinse în Anexă.**

 **Domnul Primar Morar Costan:** face expunerea de motive prin care arată că urmare a executării unor lucrări de modernizări străzi, construcții agrement, stație reciclare deșeuri și platforma zonală, rețele electrice care au fost realizate rezultând bunuri de natura proprietății publice, urmând a fi folosite în scopul pentru care au fost realizate, procurarea de terenuri cât și înregistrarea terenurilor instituțiilor publice; aceste lucrări au fost executate și recepționate, corespunzând cantitativ și calitativ trebuie introduse în Inventarul bunurilor care aparțin domeniului Public al Municipiului Dej.

 Pentru orice nelămuriri vă stă la dispoziție **doamna Câmpan Zâna, șef Compartiment Patrimoniul Public și Privat.**

 **Înscrieri la cuvânt: domnul consilier Lazin Sebastian:** Lista de investiții cuprinde bunuri începând cu anul 2009, până la sfârșitul anului 2013. Conform legii, introducerea nu trebuia să se facă anual ?

 **Doamna Câmpan Zâna, șef Compartiment Patrimoniul Public și Privat:** Activitatea serviciului Patrimoniu Public și Privat a fost atestat prin Hotărârea Guvernului Nr. 969/2002. Lista s-a aprobat anual, dar din anul 2012, cerințe au crescut și pentru terenuri și străzi se cere și extrasul de Carte Funciară, ori acum avem de făcut modificări, întrucât unele obiective le-am preluat fără terenuri.

 **Domnul consilier Butuza Marius:**  La poziția 4, Teren Botalma – Stație Pompare trebuie modificat întrucât acolo este Stație de Epurare.

 **Domnul consilier Bob Axinte:** dorește să știe dacă statuile din incinta liceelor fac parte din Patrimoniu Public ? Iar la poziția 52, Clădire laboratoare Colegiul Național Andrei Mureșanu este vorba despre internat și cantină ?

 **Doamna Câmpan Zâna, șef Compartiment Patrimoniul Public și Privat:** Inițial când s-a preluat Colegiul Andrei Mureșanu s-a preluat numai clădirea și terenul, acum statuile vor face parte din Patrimoniul Public. La poziția 52 este vorba despre clădirea nouă de la Colegiul Național Andrei Mureșanu, cuprinde săli de clasă, laboratoare și sală sport.

 **Domnul consilier Varga Lorand:** La poziția 39, Școala Gimnazială Nr. 1 este pe rol un litigiu pentru clădirea și terenul pe care se află construcția.

 **Doamna Câmpan Zâna, șef Compartiment Patrimoniul Public și Privat:** dacă va exista o decizie definitivă se vor opera modificările necesare.

 **Doamna consilier Muncelean Teodora:** Ar trebui verificate toate pozițiile din Listă și să coincidă denumirile din Proiectele tehnice deoarece vor fi înscrise în Cartea Funciară și să coincidă aceste denumiri. Să se verifice Lista și să se facă corecturile necesare.

 **Domnul consilier Lazăr Nicolae:** Nu apar în listă terenurile de la Școlile Pintic și Șomcut.

 **Doamna Câmpan Zâna, șef Compartiment Patrimoniul Public și Privat:** ca să apară în listă ar fi trebuit să fie inventariate.

 **Se consultă comisiile de specialitate**: comisia economică - aviz favorabil; comisia de urbanism - aviz favorabil; comisia învățământ – cultură - aviz favorabil, **cu mențiunea să se facă înscrierea corectă a denumirilor, care să coincidă cu Proiectul tehnic**, conform celor specificate de către comisia juridică, comisia juridică - aviz favorabil.

Nemaifiind alte luări de cuvânt, proiectul este aprobat cu **18 voturi** „**pentru”.**

 Se trece la **Punctul 3. Proiect de hotărâre privind aprobarea modificării art. 1 la Hotărârea Consiliului Local al Municipiului Dej Nr. 54 din 10 iulie 2014.**

 **Domnul Primar Morar Costan** face expunerea de motive prin care arată că pentru a se putea realiza operațiunile la B.C.P.I. suprafața totală de 500 m.p., rezultată în urma parcelării, trebuie defalcată, astfel: suprafața de 300/500 m.p. (cota 3/5 se vinde în baza Art. 8 din Legea Nr. 15/2003; suprafața de 200/500 m.p., (cota de 2/5) se vinde în baza Art. 123, alin. 3, din legea Nr. 215/2001, către Rus Alexandru. Modificarea Art. 1 a Hotărârii Consiliului Local Nr. 54 din 10 iulie 2014 se va face prin aprobarea vânzării directe a terenurilor. Este vorba despre Strada Țibleșului unde s-a propus defalcarea celor două terenuri pe parcele diferite.

 Luări de cuvânt: **președintele de ședință, domnul consilier Rusu Vasile – Călin**: Întrucât este vorba despre două aspecte diferite, 200 m.p. se închiriază, să se reformuleze articolul prin exprimarea vânzare directă.

 **Doamna consilier Muncelean Teodora:** Să se aprobe sub condiția ca cei 200 m.p. să fie vânduși conform Legii Nr. 215, cu respectarea procedurilor dreptului de preemțiune; cei 300 m.p. vânzare directă conform Art. 8, Legea Nr. 215; 200 m.p. vânzarea terenului conform Art. 123, alin. 3, cu respectarea procedurilor de preemțiune.

 **Se consultă comisiile de specialitate:** comisia economică - aviz favorabil; comisia de urbanism - aviz favorabil, cu condiția să se renunțe la termenul vânzare directă care duce spre încredințare; comisia învățământ – cultură - aviz favorabil, comisia juridică - aviz favorabil, cu mențiunea respectării procedurilor dreptului de preemțiune;

 **Președintele de ședință, domnul consilier Rusu Vasile – Călin**: proiectul trebuie modificat astfel: 300 m.p. vânzare directă, conform Art. 8 din legea Nr. 215/2001, modificată; vânzarea terenului de 200 m.p., conform Art. 123, alin. 3, cu condiția respectării procedurilor dreptului de preemțiune;

Supus la vot, proiectul este aprobat cu **1 voturi** „**pentru”, o ”abținere”.**

 Se trece la **Punctul 4. Proiect de hotărâre privind aprobarea indicatorilor tehnico – economici și financiari pentru obiectivul ”Registrul spațiilor verzi” a Municipiului Dej.**

**Domnul Primar Morar Costan:** Conform Legii este obligatorie înființarea Registrului local al spațiilor verzi, până la finele anului 2015, care are următoarele obiective: protecția și conservarea spațiilor verzi; regenerarea, extinderea, ameliorarea compoziției și calității spațiilor verzi, identificarea zonelor deficitare și realizarea de lucrări pentru extinderea suprafețelor acoperite cu vegetație. Dorim să putem iniția această lucrare și să-i alocăm sumele necesare.

**Înscrieri la cuvânt: domnul consilier Lazin Sebastian:** dorește o detaliere a cheltuielilor, eșalonarea sumelor pentru investiție, identificarea terenurilor, delimitarea acestora, vizualizarea pe hartă, să se știe unde se duc banii.

**Domnul Primar Morar Costan:** Avem oferte la Biroul S.U.A.T., putem dovedi aceste sume, dar încă nu le-am alocat, fiecare cost se va prezenta separat. Alte lămuri vă oferă **doamna șef Birou S.U.A.T, Gavrea Gabriela.**

**Doamna Gavrea Gabriela, șef Birou S.U.A.T.:** Este vorba despre un proiect integru, avem o firmă care va face toate operațiunile necesare și care ne-a dat un preț pentru ofertă, iar în Lista de investiții inițială s-a prevăzut suma de 40.000 lei pentru anul 2014, deci am previzionat această lucrare.

 **Se consultă comisiile de specialitate:** comisia economică - aviz favorabil; comisia de urbanism - aviz favorabil; comisia învățământ – cultură - aviz favorabil, comisia juridică - aviz favorabil.

Se trece la votarea proiectului, care este aprobat cu **18 voturi** „**pentru”.**

 Se trece la **Punctul 5.** **Proiect de hotărâre privind aprobarea transmiterii cu titlu gratuit imobilului în suprafață de 1.115,52 m.p. situat în Municipiul Dej, Strada 1 Mai Nr. 25, din patrimoniul public al Statului administrat de Ministerul Muncii, în patrimoniul public al Municipiului Dej și administrarea Consiliului Local al Municipiului Dej.**

 **Inițiatorul proiectului domnul primar Morar Costan:** Este necesar să preluăm imobilul cu terenul aferent în suprafață de 1.115,52 m.p., situat în Municipiul Dej, Strada 1 Mai Nr. 25, din patrimoniul public al Ministerului Muncii, Familiei și Protecției Sociale; prima condiție este aprobarea acestui proiect de către Consiliul Local. Dorim să recăpătăm aceste spații, așa cum am preluat și Spitalul C.F.R., Cinema Arta, Galeria de Artă, clădirea fostului Liceu Economic, dorim să dezvoltăm un centru cultural puternic și să avem cât mai multe clădiri în patrimoniul Municipiului. Această clădire este din cărămidă, cu fundație de piatră, acoperită cu țiglă, compusă din demisol, parter, două etaje și mansardă pentru care dorim să obținem fonduri pentru modernizarea acestui obiectiv.

 **Domnul consilier Lazăr Nicolae**: Există adresă din partea Ministerului Muncii, Familiei și Protecției Sociale prin care se solicită această transmitere cu titlu gratuit ? Nu suntem noi proprietari pe clădire și teren ca să o trecem din patrimoniul Ministerului Muncii, Familiei și Protecției Sociale în patrimoniul public al Municipiului Dej și administrarea Consiliului Local al Municipiului Dej, deci ar trebui schimbat Art. 1 al proiectului.

 **Doamna consilier Muncelean Teodora:** Nu se va transmite clădirea și terenul doar prin aprobarea proiectului de către Consiliul Local, deoarece există proceduri legale, va exista o Hotărâre de Guvern pentru preluarea imobilului. Nouă ni se cere exprimarea acordului pentru transmiterea în principiu al preluării imobilului. Deci se aprobă în principiu preluarea, conform exprimării cerute în mod expres de către Ministerului Muncii, Familiei și Protecției Sociale.

 **Se consultă comisiile de specialitate:** comisia economică - aviz favorabil; comisia de urbanism - aviz favorabil; comisia învățământ – cultură - aviz favorabil, comisia juridică - aviz favorabil.

Nefiind alte luări de cuvânt, se trece la votarea proiectului, care este aprobat cu **18 voturi** „**pentru”.**

 Se trece la **Soluționarea unor probleme ale administrației publice locale:**

 **Adresa Nr. 245 din 11 septembrie 2014 a S.C. TRANSURB S.A. Dej privind situația financiară a societății.**

**Domnul primar Morar Costan:** Este necesar să găsim soluții de creditare pentru Societatea Transurb până la finele anului 2014. În termen de o lună, întrucât cerința financiară este mare, împreună trebuie să căutăm soluții pentru a ajuta societatea. S-a deschis o linie de creditare unde s-au depus 1.500 mii lei pentru subvenții, 5 – 6 milioane lei pentru transportul persoanelor cu handicap. Mai trebuie să găsim o sursă de finanțare de 100 – 200 mii lei pe care să o distribuim spre societate pentru a se descurca până la finele anului.

**Domnul consilier Bonta Dan Silviu**: dorește să fie prezenți și membri A.G.A. la ședințe, să se prezinte și împreună să se discute situația societății.

 **Președintele de ședință, domnul consilier Rusu Vasile – Călin:** prezintă Adresa Sindicatului Edilica, depusă în data de 4 august 2014, privind respingerea Ordonanței de urgență a Guvernului Nr. 77/2013 privind diminuarea posturilor în instituțiile și autoritățile publice, respectiv să se revină la posturile publice anterioare existente înaintea acestei Ordonanțe.

 **Domnul primar Morar Costan:** Bugetul local este auster deci nu se poate pune problema revenirii la posturile publice anterioare

**Președintele de ședință, domnul consilier Rusu Vasile – Călin:** Solicitarea Sindicatului Edilica este ca să aibă prioritate salariații anterior angajați care au fost disponibilizați prin această Ordonanță.

Clubul Rotary vă invită în data de 28 septembrie 2014, de la orele 12,30 să participați la o promenadă a inimilor, un marș pentru prevenția accidentelor cardiovasculare – o plimbare din centrul orașului pe un traseu de 2 km. Centrul Medical San Radex va acorda asistență medicală la cortul Rotary din Parcul Mic, începând cu luarea tensiunii și alte sfaturi medicale tuturor participanților la marș.

Nemaifiind alte probleme, **președintele de ședință, domnul consilier Rusu Vasile – Călin** declară închisă. ședința ordinară a consiliului local.

 **Preşedinte de şedinţă, Secretar,**

 **Rusu Vasile Călin Covaciu Andron**